આંબાનું ઝાડ ઉછેરવું ઘણું અઘરું છે, પણ બાવળને ઉગાડવા વિશેષ પ્રયત્નની જરૂર પડતી નથી. અપશબ્દો બાળકો જાતે જ બોલતા શીખતા હોય છે, જ્યારે સુવાક્યો તેને શીખવવા પડે છે. ઘોંઘાટ ઉત્પન્ન કરવા વિશેષ સાધન-સામગ્રીની જરૂર પડતી નથી. જ્યારે સુરીલું સંગીત સંભળાવા સુરીલા વાદ્યો કે સુરીલા અવાજની જરૂર પડે છે. વિદ્યા પ્રાપ્ત કરવા કઠોર શ્રમ કરવો પડે છે. વિદ્વાન લોકોની ટીકા અજ્ઞાની લોકો પણ કરવામાં પાછુંવાળી જોતા નથી. નીતિથી ધન કમાવા માગતા લોકોને સંકટ અને સમસ્યાઓ નડે છે. પરંતુ નીતિથી કમાયેલું ધન ઉત્તમ કર્મફળ જરૂર આપે છે. તે વ્યક્તિનાં આધ્યાત્મિક માર્ગમાં ઉજાસનું તારામંડળ રચી દે છે. જે હજારો સૂર્યના પ્રકાશથી પણ વધુ તેજસ્વી હોય છે. એટલું જ નહિ, મનુષ્યના અનેક જન્મોને ઉજાળી શકે તેવી ઊર્જાશક્તિ ધરાવે છે.